Ди мэкъумэщыщIэхэм я зэфIэкIыр инщ
КъБР-м и Iэтащхьэ Къанокъуэ Арсен иджыблагъэ КъБР-м и Правительствэм и зэIущIэ иригъэкIуэкIащ IэнатIэ куэдым я лэжьакIуэхэр кърихьэлIэу. Абы 2011 — 2012 гъэхэм Iуэхур зэрекIуэкIам теухуауэ отчёт щищIащ КъБР-м мэкъумэш хозяйствэмкIэ и министрым.
Къаздэхъу Альберт зэрыжиIамкIэ, нэгъа бэ республикэм мэкъумэш продукцэу сом мелард 30-м нэблагъэ и уасэ (2011 гъэм елъытауэ проценти 104-рэ) къыщалэжьащ. 2008 гъэм еплъытмэ, ар хуэдэ 1,5-кIэ нэхъыбэщ. 2008 — 2012 гъэхэм республикэм псынщIэу къызыпыкIэ жыг хадэу гектар мини 2-м щIигъу, жызум хадэу гектар мин 1,2-м нэблагъэ щыхасащ. Абы и лъэныкъуэкIэ Къэбэрдей-Балъкъэрым япэ увыпIэр къэралым щиIыгъщ.
Урысей Федерацэм Мэкъумэш хозяйствэмкIэ и министерствэм иригъэкIуэкIа зэпеуэхэм фIыуэ зыкъыщигъэлъагъуэри, унэтIыныгъэу 5-м хиубыдэ программэхэр гъэзэщIэным тригъэкIуэдэн папщIэ республикэм 2012 гъэм и закъуэ федеральнэ бюджетым къыхэкIыу сом мелуан 572,5-рэ къратащ. Ахъшэм и куэдагъымкIэ къапщтэмэ, зэпеуэм хэта субъект 66-м щыщу КъБР-м япэ тIу ищауэ аращ.
МэкъумэшыщIэ (фермер) хозяйствэхэм зрагъэужьын, мэкъумэшхэкIыу къалэжьымрэ ящэмрэ хагъэхъуэн, къуажэдэсхэр нэхъ нэсу лэжьапIэ IэнатIэхэмкIэ къызэрагъэпэщын папщIэ 2012 гъэм лъандэрэ лэжьэн щIэзыдзагъащIэ фермерхэм ядэIэпыкъуным, унагъуэ Iэщ фермэхэм зегъэужьыным хуэунэтIа программэ хэха зыбжанэ республикэм щагъэзащIэ. Лэжьэн щIэзыдзагъащIэ фермерхэм ядэIэпыкъунымкIэ программэ хэхам хиубыдэу Къэбэрдей-Балъкъэрым щыщ мэкъумэшыщIэ (фермер) хозяйствэу 253-м грантхэр къратащ. Абы теухуа зэпеуэм хэта щIыналъэ 68-м ящыщу КъБР-м и фермерхэм я бжыгъэмкIэ япэ увыпIэр, бюджет ахъшэу хухахамкIэ еплIанэ увыпIэр къихьащ. Апхуэдэу «Унагъуэ Iэщ фермэхэм зегъэужьыныр» программэм ипкъ иткIэ екIуэкIа зэпеуэм хэта цIыхухэм я бжыгъэмкIи къыхуаутIыпща ахъшэр зыхуэдизымкIи республикэм етIуанэ увыпIэр иIыгъщ.
Къуажэхэм зегъэужьын и лъэныкъуэкIэ къапщтэмэ, 2006 — 2012 гъэхэм къриубыдэу Къэбэрдей-Балъкъэрым и къуажэхэм щыпсэу унагъуэу 1125-м я псэупIэхэр ирагъэфIэкIуащ. 2008 гъэ лъандэрэ къуажэхэм газ зрикIуэ бжьамийуэ километр 58,5-рэ, псы зрикIуэ километри 164-рэ щаукъуэдиящ. Апхуэдэу КъБР-м и къуажэхэм фельдшер-акушер пункту 3, зы школ дащIыхьащ.
Сурэтхэр КЪАРЕЙ Элинэ трихащ Министр Къаздэхъу Альберд
КъБР-м и Iэтащхьэмрэ Правительствэмрэ я пресс-IуэхущIапIэ.
